Fyrstu umferð úrvalsdeildar kvenna í fótbolta lauk í gærkvöld. Valskonum er spáð Íslandsmeistaratitlinum í ár og þær hófu leiktíðina með sigri á Hlíðarenda.
Valur fékk Stjörnuna í heimsókn. Ída Marín Hermannsdóttir kom Valskonum í 1-0 í fyrri hálfleik og Anna Rakel Pétursdóttir bætti öðru marki Vals við þegar rúmar tíu mínútur voru liðnar af síðari hálfleiknum. Hildigunnur Ýr Benediktsdóttir minnkaði muninn fyrir Stjörnuna á 77. mínútu en fleiri urðu mörkin ekki, lokatölur 2-1 fyrir Val. Selfoss heimsótti nýliða Keflavíkur og þar lauk leiknum með 3-0 sigri Selfyssinga. Brenna Lovera skoraði fyrstu tvö mörk Selfoss og Hólmfríður Magnúsdóttir bætti við þriðja markinu þegar níu mínútur voru til leiksloka. Eftirvæntingin var mikil á Sauðárkróki þegar Tindastóll fékk Þrótt í heimsókn en þetta er í fyrsta sinn sem Tindastóll spilar í efstu deild. Hugrún Pálsdóttir kom Tindastóli yfir með marki á 36. mínútu en Katherine Amanda Cousins jafnaði metin fyrir Þróttara í blálokin og leiknum lauk með 1-1 jafntefli.
Haukar unnu Keflavík í hörkuslag í úrvalsdeild kvenna í körfubolta í gær, 67-63, og fóru Haukar langleiðina með að tryggja sér 2. sæti deildarinnar og um leið heimavallarréttinn í úrslitakeppninni. Haukar og Keflavík eru nú jöfn að stigum þegar ein umferð er eftir en Haukar mæta föllnum KR-ingum í lokaumferðinni á meðan Keflavík fær deildarmeistara Vals í heimsókn. Fjölnir, sem er í 4. sætinu, vann stórsigur á KR í gær, 105-67 og þá vann Breiðablik Skallagrím 82-72.
Chelsea komst í gærkvöld í úrslit Meistaradeildar karla í fótbolta eftir sigur á Real Madrid í undanúrslitaeinvíginu. Timo Werner og Mason Mount gerðu mörkin í 2-0 sigri Chelsea á Madrídingum í gær og vann Lundúnaliðið einvígið samanlagt 4-1. Það verða því Chelsea og Manchester City sem leika til úrslita í Meistaradeildinni í ár. Á sunnudag komst kvennalið Chelsea í úrslitaleik Meistaradeildarinnar eftir sigur á Bayern München. Árangur Chelsea á þessari leiktíð er því sögulegur því aldrei áður hefur félagsliði tekist að koma báðum sínum liðum í úrslit Meistaradeildar á sömu leiktíð.
Það kemur í ljós í dag hvaða liðum Ísland mætir í riðlakeppninni á EM í handbolta í janúar á næsta ári en í dag verður dregið í sex fjögurra liða riðla. Ísland er í þriðja styrkleikaflokki af fjórum en hægt verður að fylgjast með drættinum í beinni útsendingu á RÚV klukkan þrjú í dag.